- Man får bare lyst til at gøre noget.

Sådan lyder det fra Jesper Stig Andersen fra Svendborg, der tirsdag aften fik en lys idé. Som så mange andre har han de seneste uger fulgt udviklingen af coronavirussen, der i skrivende stund har smittet 340 danskere og sendt flere end 1.000 i karantæne.

- Man føler sig lidt magtesløs. Man går bare og venter på, at det her blæser ud i alle kroge af landet.

Jesper Stig Andersen besluttede sig derfor for at oprette en Facebook-gruppe, hvor frivillige i Svendborg og omegn kan melde sig til at købe ind for karantæne-ramte.

- Jeg arbejder som selvstændig altmuligmand, og jeg kender rigtig mange, der ikke har familie og venner til at hjælpe, hvis de skulle komme i den situation. Der kan også være mange, som har familie, men hvor de også sidder i karantæne. Jeg er ikke læge, så jeg kan ikke hjælpe syge, men jeg kan hjælpe sådan her, fortæller han.

Og det er der tilsyneladende også mange andre, der har lyst til. Indtil videre har flere end 1.000 meldt sig ind i gruppen, og flere andre fynske grupper skyder op.

- Jeg bliver virkelig rørt over, hvor mange der bakker op om det her. Det er helt fantastisk! Jeg forestiller mig, at man bare skriver inde i gruppen, hvis man har brug for hjælp, og så tager vi den derfra.